1997. aastal jätkus puidu töötlemise mahu kasv, mis toimus tootmisvõimaluste parema kasutamise ja uute tootmisvõimsuste käikulaskmise teel.  Edasine metsatööstuse areng sõltub suuresti metsamaterjali ostmise võimalustest. 23. septembril 1997. aastal võttis Vabariigi Valitsus vastu "Riigimetsas ülestöötatud metsamaterjali müügi korra", mis lubab kuni 35% riigimetsadest saadavast puidust müüa metsamaterjalina, seejuures riigimetsas ülestöötatud metsamaterjali võib müüa lisaks oksjonile ka kokkuleppehindadega ja kinnistel läbirääkimistel. Jätkus töö paberipuu vääristamise võimaluste leidmiseks.  Tselluloositehase rajamisega seotud küsimuste lahendamiseks moodustati Majandusministeeriumis 1997. aasta jaanuaris töögrupp, kuhu kuuluvad Majandusministeeriumi, Keskkonnaministeeriumi, Eesti Investeeringute ja Kaubanduse Arendamise Sihtasutuse, Eesti Metsatööstuse Liidu ja Eesti Pangaliidu esindajad.  Mööblitootmine on stabiilselt arenev tööstusharu. 1997. aastal suurenes mööbli müük ligi 16%. Peamised tootmise kasvu pidurdavad tegurid on käibevahendite nappus ja raskused turustamisel.  Metsatööstuse edasise arengu tagamiseks on vaja:    -  täiustada riigimetsast puidu müügikorda, mis tõstaks puiduturu stabiilsust ja tagaks investeeringud puidu töötlemise arendamisse;  - tõhustada tootearendust, töötajate koolitust ja tõsta ettevõtete tootlikkust;  - välja töötada ühtne saepalgi kvaliteedi määramise juhend ning saematerjali standard;  - kujundada mööblitööstuse tooraine ja toodangu sertifitseerimise süsteem ning välja töötada normid, standardid ja  katsetamise kord;  - riigi, haruliitude ja firmade ühisjõul lahendada välisturule mineku strateegia.